Administrationsgrundlag vedr. helårsbeboelse i sommerhuse i 
sommerhusområder 
Sagsfremstilling 
11.    Administrationsgrundlag vedr. helårsbeboelse i sommerhuse i sommerhusområder  
                                                                                                                        Åbent 
Sagsnr.: 326-2015-20284       J.nr.: 01.07.04            Benny Christiansen.: 326-2015-121806 
  
[adresse] 
Sagen fremlægges for Teknik- og Miljøudvalget. Borgerservicechefen indstiller, at udvalget godkender et opdateret 
administrationsgrundlag. 
  
Indledning 
Administrationsgrundlaget blev besluttet i Teknik- og Miljøudvalget 5. marts 2012. Kommunalbestyrelsen besluttede 
på mødet 25. marts 2015, at oversende en sag til Teknik- og Miljøudvalget om dispensation til veteraners brug af 
sommerhuse. Udvalget har på mødet den 13. april 2015 besluttet, at tage hele administrationsgrundlaget op til 
fornyet vurdering. 
  
Lovgrundlag 
Generelt er det ikke tilladt at benytte sommerhuse til overnatning i vinterhalvåret, d.v.s. 1. oktober til 31. marts, 
bortset fra enkeltstående kortvarige ferieophold på 3-4 ugers varighed samt weekends og helligdage. Benyttelsen i 
vinterhalvåret må sammenlagt ikke overstige 13 uger. 
  
Bestemmelserne er defineret i Planloven § 40 stk. 1 og gælder alle boliger i et sommerhusområde, bortset fra 
boliger der blev anvendt til helårsbeboelse, da området blev udlagt til sommerhusområde og siden kontinuerligt er 
anvendt til helårsbeboelse. 
  
Det fremgår endvidere af Planloven § 40 stk. 2, at kommunalbestyrelsen i særlige tilfælde kan dispensere fra 
forbuddet. En dispensation bortfalder ved ejerskifte, og når boligen ikke længere benyttes til helårsbeboelse. 
  
"Pensionistreglen" jf. Planloven § 41 medfører, at folke- og førtidspensionister, efterlønsmodtagere, modtagere af 
fleksydelse og personer over 60 år, der oppebærer pension har en umiddelbar ret til at bebo boligen hele året, når 
pensionisten har ejet ejendommen i 8 år. Efter pensionistens død kan en ægtefælle, samlever eller anden person, 
der har haft fælles husstand med pensionisten fortsætte med at benytte boligen til helårsbeboelse. 
  
Sommerhuse i landzone er omfattet af landzonebestemmelserne jf. Planloven § 35. Begrænsningerne på 
anvendelsen vil i praksis være de samme, men al helårsbeboelse kræver en landzonetilladelse. 
  
Administrationsgrundlag for dispensationer 
Medmindre der er tale om en eksisterende helårsbolig, eller om pensionisters ret jf. "pensionistreglen", kan en bolig 
i et sommerhusområde kun anvendes som helårsbolig, hvis kommunalbestyrelsen giver en personlig dispensation. 
En dispensation kan kun gives til ejeren og den bortfalder ved ejerskifte. 
  
Dispensationer kan alene gives i særlige tilfælde. Praksis skal være restriktiv, men det er kommunalbestyrelsens 
ansvar at skønne i de konkrete sager. Vejledningen om planloven og domspraksis giver følgende muligheder: 
  
1. I forbindelse med hotel- og kursusvirksomhed og dagligvarebutikker, hvor helårsbeboelse er nødvendig for 
virksomhedens drift 
2. Til pensionister der har ejet deres hus i 5 år 
3. I særlige tilfælde hvor en person kan sidestilles med pensionister, uden dog at være omfattet af "pensionistreglen" 
4. Ved alvorlig sygdom og invaliditet, hvor en rimelig tilværelse kun har kunnet opnås i sommerhuset 
5. Hvor en person af kommunen har fået fejlagtig oplysning om boligens status 
6. Andre særlige tilfælde under hensyn til et områdes særlige karakter og på baggrund af et konkret skøn 
  
Ovenstående betyder, at kommunerne ikke kan fastsætte egne regler, f.eks. ved på forhånd at tilgodese bestemte 
grupper udover de nævnte i punkt 1 og 2, idet der altid skal foretages en konkret vurdering. Dette udelukker ikke, at 
kommunen kan lægge vægt på særlige forhold i den enkelte sag. 
  
Sygdom og invaliditet er ikke i sig selv en begrundelse for en dispensation, men skal ses i forhold til ansøgers 
mulighed for at opnå en rimelig tilværelse kun i dette sommerhus. I praksis vil en vurdering af sådanne forhold ofte 
bygge på udtalelser fra andre fagområder som lægelige m.m. 
  
I forhold til veteraner, er det muligt for kommunalbestyrelsen at give en dispensation, men det skal ske på baggrund 
af en konkret vurdering jf. ovenstående. 
  
Praksis i Kalundborg Kommune 
Det fremgår af det gældende administrationsgrundlag, at ansøgninger om dispensation behandles af Teknik- og 
Miljøudvalget, undtaget dog ansøgninger vedr. Sejerø, der behandles administrativt ud fra en vedtaget praksis om at 
give dispensation. 
  
Det fremgår endvidere, at sommerhusområdernes rekreative anvendelse skal fastholdes, hvorfor helårsbeboelsen 
skal begrænses. På den baggrund har praksis været, at man ikke skal løse boligproblemer med dispensationer. I 
sådanne sager er der typisk givet korte dispensationer med tilkendegivelse af, at der ikke kan forventes yderligere 
forlængelser. 
  
Nyt administrationsgrundlag 
I og med udvalget har ønsket et nyt administrationsgrundlag, anbefaler Borgerservicechefen, at dette følger 
beskrivelsen i afsnittet "Administrationsgrundlag for dispensationer", idet der lægges vægt på følgende: 
  
1. Sommerhusområdernes rekreative anvendelse skal fastholdes 
2. Almindelige boligproblemer skal ikke løses med permanente dispensationer 
3. Sejerøs særlige karakter skal indgå i vurderingen af sager på øen 
4. Ved sager med afsæt i muligheden for at en rimelig tilværelse, skal det vurderes om denne lige såvel kan opnås 
andre steder i kommunen. 
  
Borgerservice anbefaler endvidere, at der for nuværende ikke ændres i delegationen mellem udvalget og 
administrationen. Følges anbefalingen vil sager vedr. sommerhuse på Sejerø fortsat blive behandlet administrativt 
og øvrige sager forelægges udvalget. 
  
BEHANDLING 
Teknik- og Miljøudvalget. 
  
INDSTILLING 
Borgerservicechefen indstiller til Teknik- og Miljøudvalget at 
  
1. administrationsgrundlaget godkendes med vægt på punkterne 1-4 som nævnt under afsnittet "Nyt 
administrationsgrundlag" 
2. den nugældende delegation som ovenfor beskrevet fastholdes 
3. det nye administrationsgrundlag finder anvendelse for ansøgninger for 1. oktober 2015 og fremefter 
4. der udarbejdes nyt informationsmateriale i løbet af sommeren 2015 
  
ØKONOMISKE KONSEKVENSER 
Ingen økonomiske konsekvenser for Kalundborg Kommune. 
  
  
  
Teknik- og Miljøudvalgets møde den 4. maj 2015: 
Udvalget vedtog at udsætte sagen. 
